จ่อวางกฎเบรกmaiเซอร์กิตฯตาม SET
ตลาดหลักทรัพย์ เล็งพิจารณาเซอร์กิตเบรกเกอร์เฉพาะตลาด เอ็ม เอ ไอ จากเดิมอิงตามดัชนี SET
29 ต.ค. 2565

ตลาดหลักทรัพย์ เล็งพิจารณาเซอร์กิตเบรกเกอร์เฉพาะตลาด เอ็ม เอ ไอ จากเดิมอิงตามดัชนี SET 
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์อาจจะต้องเริ่มพิจารณาให้มีเซอร์กิตเบรกเกอร์ (การปิดซื้อขายโดยอัตโนมัติเป็นการชั่วคราว) ในส่วนของตลาดหลักทรัพย์ เอ็ม เอ ไอ (mai) โดยเฉพาะจากปัจจุบันนี้จะอิงกับตลาดหลักทรัพย์แห่งประเทศไทย (SET) เป็นหลัก 
“ตอนนี้เวลาดัชนีของ mai ปรับตัวลดลง 10% ก็ไม่มีผลทำให้เซอร์กิตเบรกเกอร์ทำงาน ซึ่งจะถูกใช้ก็ต่อเมื่อ SET ปรับตัวลดลงแตะระดับ 10%” นายศักรินทร์ กล่าว 
สำหรับสาเหตุหลักสำคัญที่ทำให้ตลาดหลักทรัพย์จำเป็นต้องพิจารณาให้มีเซอร์กิตเบรกเกอร์ในส่วนของ mai โดยไม่ต้องขึ้นอยู่กับ SET เนื่องจากเมื่อวันที่ 13 มิ.ย. ในระหว่างวันดัชนีหุ้น mai ปรับตัวลดลงแรงกว่า 8% ซึ่งลดลงมากกว่าดัชนีของ SET ซึ่งระหว่างวันปรับตัวลดลงสูงสุด 5% 
นอกจากนั้น ในช่วงแรกเริ่มของการก่อตั้งตลาดหลักทรัพย์ เอ็ม เอ ไอ ปริมาณการซื้อขายไม่ได้มาก และการเคลื่อนไหวจะเป็นไปในทิศทางเดียวกับ SET จึงยึด SET เป็นตัวหลักในการใช้เกณฑ์เซอร์กิตเบรกเกอร์ แต่ขณะนี้คงต้องพิจารณาให้แยกเซอร์กิตเบรกเกอร์ระหว่าง mai และ SET เพราะทุกวันนี้การซื้อขายของ mai มีการเติบโตสูงขึ้นเรื่อยๆ และปรับตัวขึ้นลงเริ่มเป็นอิสระออกจาก SET มากขึ้น แต่คงต้องมีการนำไปหารืออีกครั้ง 
ทั้งนี้ เซอร์กิตเบรกเกอร์ตามเกณฑ์ตลาดหลักทรัพย์ จะปิดทำการซื้อขายอัตโนมัติเป็นการชั่วคราวเมื่อดัชนีหุ้น SET มีการเปลี่ยนแปลงลดลงถึง 10% เป็นเวลา 30 นาที และเมื่อเปิดซื้อขายยังลดลงอีก 10% รวมแล้วเป็น 20% ของระดับราคาปิดในวันก่อนหน้า ตลาดหลักทรัพย์จะพักการซื้อขายหลักทรัพย์ทั้งหมดเป็นเวลา 1 ชั่วโมง และหลังจากนั้นตลาดหลักทรัพย์จะเปิดทำการให้ซื้อขายต่อไปจนถึงเวลาปิดทำการซื้อขายปกติ โดยไม่มีการหยุดพักการซื้อขายอีก แต่หากระยะเวลาการซื้อขายเหลือไม่ถึง 30 นาที หรือ 1 ชั่วโมง ก็ให้หยุดพักการซื้อขายเพียงระยะเวลาที่เหลือในรอบการซื้อขายนั้นแล้วเปิดให้ซื้อขายหุ้นไทยตามปกติในรอบการซื้อขายถัดไป